Κανονισμός (ΕΚ) αριθ. 2287/2002 του Συμβουλίου

της 16ης Δεκεμβρίου 2002

για την τροποποίηση του κανονισμού (ΕΚ) αριθ. 2505/96 σχετικά με το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων όσον αφορά ορισμένα αγροτικά και βιομηχανικά προϊόντα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,

την πρόταση της Επιτροπής,

Εκτιμώντας τα ακόλουθα:

(1) Το Συμβούλιο υιοθέτησε τον κανονισμό (ΕΚ) αριθ. 2505/96(1) για το άνοιγμα και τον τρόπο διαχείρισης κοινοτικών δασμολογικών ποσοστώσεων όσον αφορά ορισμένα αγροτικά και βιομηχανικά προϊόντα. Κρίνεται σκόπιμο να ληφθούν τα κατάλληλα μέτρα για την κάλυψη των αναγκών εφοδιασμού της Κοινότητας όσον αφορά τα εν λόγω προϊόντα υπό τους ευνοϊκότερους κατά το δυνατό όρους. Ως εκ τούτου είναι σκόπιμο να ανοιχθούν νέες κοινοτικές δασμολογικές ποσοστώσεις με μειωμένο ή μηδενικό δασμό για τις κατάλληλες ποσότητες, και να παραταθεί η ισχύς ορισμένων δασμολογικών ποσοστώσεων, χωρίς να διαταραχθεί η ισορροπία των αγορών των εν λόγω προϊόντων.

(2) Δεν είναι πλέον προς το συμφέρον της Κοινότητας να διατηρηθεί κοινοτική δασμολογική ποσόστωση για ορισμένα προϊόντα και αυτά τα προϊόντα θα πρέπει ως εκ τούτου να διαγραφούν από τον πίνακα του παραρτήματος Ι του κανονισμού (ΕΚ) αριθ. 2505/96.

(3) Λόγω του μεγάλου αριθμού τροποποιήσεων με ισχύ από 1ης Ιανουαρίου 2003 και για να διασαφηνιστεί η κατάσταση για τον χρήστη, ο πίνακας του παραρτήματος Ι του κανονισμού (ΕΚ) αριθ. 2505/96 θα πρέπει να αντικατασταθεί από τον πίνακα του παραρτήματος Ι του παρόντος κανονισμού.

(4) Ο όγκος των ποσοστώσεων για ορισμένες κοινοτικές δασμολογικές ποσοστώσεις δεν επαρκεί για να καλύψει τις ανάγκες της κοινοτικής βιομηχανίας κατά την τρέχουσα περίοδο ποσόστωσης. Συνεπώς, ο όγκος αυτών των ποσοστώσεων θα πρέπει να αυξηθεί με ισχύ από 1ης Ιανουαρίου 2002 ή 1ης Ιουλίου 2002 ανάλογα με την ημερομηνία έναρξης των εν λόγω ποσοστώσεων και κατά συνέπεια να προβλεφθεί η άμεση έναρξη ισχύος του παρόντος κανονισμού.

(5) Οι δασμολογικές ποσοστώσεις για ορισμένα προϊόντα σιδήρου και χάλυβα που καλύπτονταν από τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα υπόκεινται, μετά την ημερομηνία λήξης της εν λόγω συνθήκης, στη συνθήκη για την ίδρυση της Ευρωπαϊκής Κοινότητας. Πρέπει συνεπώς να προστεθεί στον κανονισμό (ΕΚ) αριθ. 2505/96 ένα χωριστό παράρτημα με αυτές τις ποσοστώσεις.

(6) Κατά συνέπεια, ο κανονισμός (ΕΚ) αριθ. 2505/96 θα πρέπει να τροποποιηθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2505/96 τροποποιείται ως εξής:

1. Το άρθρο 1 παράγραφος 1 αντικαθίσταται από το ακόλουθο κείμενο:

"1. Οι εισαγωγικοί δασμοί για τα προϊόντα που απαριθμούνται στα παραρτήματα Ι και ΙΙΙ αναστέλλονται στα επίπεδα που προβλέπονται για τις περιόδους και τις ποσότητες που αναφέρονται σ' αυτά."

2. Ο πίνακας του παραρτήματος Ι αντικαθίσταται από τον πίνακα του παραρτήματος Ι του παρόντος κανονισμού.

3. Το παράρτημα ΙΙ του παρόντος κανονισμού προστίθεται ως παράρτημα ΙΙΙ.

Άρθρο 2

Για την περίοδο ποσόστωσης από την 1η Ιανουαρίου έως τις 31 Δεκεμβρίου 2002, το παράρτημα Ι του κανονισμού (ΕΚ) αριθ. 2505/96 τροποποιείται ως εξής:

- αύξων αριθμός 09.2711: ο όγκος της δασμολογικής ποσόστωσης καθορίζεται σε 375000 τόνους,

- αύξων αριθμός 09.2837: ο όγκος της δασμολογικής ποσόστωσης καθορίζεται σε 450 τόνους,

- αύξων αριθμός 09.2959: ο όγκος της δασμολογικής ποσόστωσης καθορίζεται σε 77000 τόνους.

Άρθρο 3

Για την περίοδο ποσόστωσης από την 1η Ιουλίου έως τις 31 Δεκεμβρίου 2002, το παράρτημα Ι του κανονισμού (ΕΚ) αριθ. 2505/96 τροποποιείται ως εξής:

- αύξων αριθμός 09.2902: ο όγκος της δασμολογικής ποσόστωσης καθορίζεται σε 20000 τόνους,

- αύξων αριθμός 09.2935: ο όγκος της δασμολογικής ποσόστωσης καθορίζεται σε 70000 τόνους.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2003 με εξαίρεση το άρθρο 2 το οποίο εφαρμόζεται από την 1η Ιανουαρίου 2002 και το άρθρο 3 που εφαρμόζεται από την 1η Ιουλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Δεκεμβρίου 2002.

Για το Συμβούλιο

Η Πρόεδρος

M. Fischer Boel

(1) ΕΕ L 345 της 31.12.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1824/2002 (ΕΕ L 277 της 15.10.2002, σ. 1).

ΠΑΡΑΡΤΗΜΑ I

"ΠΑΡΑΡΤΗΜΑ I

>ΘΕΣΗ ΠΙΝΑΚΑ>"

ΠΑΡΑΡΤΗΜΑ II

"ΠΑΡΑΡΤΗΜΑ III

>ΘΕΣΗ ΠΙΝΑΚΑ>

Σημείωση:

Η σύνθεση των προϊόντων των στοιχείων α), β), γ) σημεία i) έως vi) είναι δυνατόν να διαφέρει εντός των ορίων των προτύπων που ισχύουν σε θέματα ανάλυσης."